A Tanács 1514/2001/EK rendelete
(2001. július 23.)
a komló piacának közös szervezéséről szóló 1696/71/EGK rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Közösséget létrehozó szerződésre és különösen annak 36. és 37. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel:
(1) Az 1696/71/EGK tanácsi rendelet [4] 12. cikkének (5) bekezdése meghatározza, hogy a Közösségben termelt komló támogatási összegét öt évre, az 1996. évi betakarítástól a 2000. évi betakarításig terjedően rögzítik.
(2) Az 1696/71/EGK rendelet 18. cikkének megfelelően a Bizottság jelentést nyújtott be a Tanácsnak a komlóágazat fejlődéséről az Európai Közösségben. A jelentés azt mutatja, hogy a termelést fokozatosan hozzáigazítják a kereslet követelményeihez mind mennyiségi tekintetben, a termőterületek és a termelt mennyiségek csökkentése révén, mind pedig a minőség tekintetében, fajtaváltás útján, főként a söriparban leginkább keresett fajtákra történő átállással.
(3) A jelenleg folyóísított támogatás összege további három évig megmarad és erről az újabb időszakról jelentés készül.
(4) Az 1696/71/EGK rendelet végrehajtásához szükséges intézkedéseket a Bizottságra ruházott végrehajtási hatáskör gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat [5] szerint kell elfogadni,
ELFOGADTA EZT A RENDELETET:
1. cikk
Az 1696/71/EGK rendelet a következőképpen módosul:
1. A 12. cikk (5) bekezdésének a) pontja helyébe a következő szöveg lép:
"a) A hektáronkénti támogatásnak minden fajtacsoport tekintetében azonosnak kell lennie. Összege az 1996. évi betakarítástól számított nyolc éven keresztül 480 ECU/ha."
2. A 12. cikk (5) bekezdésének d) pontja helyébe a következő szöveg lép:
"d) A visszatartott támogatást legfeljebb három éven keresztül lehet halmozni; ennek az időszaknak a végére minden visszatartott támogatást el kell költeni."
3. A 18. cikk második bekezdésében a "2000. szeptember 1-jéig" helyébe a "2003. december 31-éig" lép.
4. A 19. cikket el kell hagyni.
5. A 20. cikk helyébe a következő rendelkezés lép:
"20. cikk
(1) A Bizottságot egy "Komlópiaci Irányítóbizottság" elnevezésű irányítóbizottság segíti (a továbbiakban: "a bizottság").
(2) E cikkre történő hivatkozás esetén, az 1999/468/EK határozat 4. és 7. cikkét kell alkalmazni.
Az 1999/468/EK határozat 4. cikkének (3) bekezdésében meghatározott időszakot egy hónapban kell megállapítani.
(3) A bizottság elfogadja az eljárási szabályzatát."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 2001. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. július 23-án.